**Materiál na zasadnutie Mestského zastupiteľstva v Stupave**

**dňa 19.septembra 2016**

# Správa hlavnej kontrolórky mesta Stupava

# o výsledku kontroly dodržiavania zákonných postupov a povinností mesta Stupava pri verejnom obstarávaní

Materiál obsahuje :

1. Návrh uznesenia
2. Dôvodová správa
3. Materiál: Správa hlavnej kontrolórky mesta Stupava o výsledku kontroly dodržiavania zákonných postupov a povinností mesta Stupava pri verejnom obstarávaní podľa zákona č. 25/2006 Z. z. o verejnom obstarávaní a o zmene a doplnení niektorých zákonov v z.n.p.

Predkladá:

Mgr. Margita Hricová

hlavná kontrolórka mesta Stupava

Vypracovala :

Mgr. Margita Hricová

hlavná kontrolórka mesta Stupava

**Návrh uznesenia:**

Mestské zastupiteľstvo v Stupave:

1. **berie na vedomie** správu hlavnej kontrolórky mesta Stupava o výsledku kontroly dodržiavania zákonných postupov a povinností mesta Stupava pri verejnom obstarávaní podľa zákona č. 25/2006 Z. z. o verejnom obstarávaní a o zmene a doplnení niektorých zákonov v z.n.p.,
2. **odporúča** prednostovi Mestského úradu vypracovať novú smernicu o verejnom obstarávaní do najbližšieho zasadnutia MsZ,
3. **odporúča** prednostovi Mestského úradu zverejňovať na webovej stránke mesta Stupava všetky štvrťročné súhrnné správy a všetky výzvy na predkladanie ponúk, tak ako je ustanovené v smernici č. 6/2012 o verejnom obstarávaní v bode 5.2.1.,
4. **odporúča** prednostovi Mestského úradu vypracovať každoročne plán VO, vykonať pracovnú poradu s poslancami a následne ho predložiť na zasadnutie Mestského zastupiteľstva ešte pred rokovaním o návrhu rozpočtu a zverejniť takto odsúhlasený plán VO na webovej stránke mesta Stupava.

**Dôvodová správa**

V zmysle ustanovenia § 18 f ods. 1 písm. d) zákona č. 369/1990 Zb. o obecnom zriadení v z.n.p. je úlohou hlavného kontrolóra predložiť správu o výsledkoch kontroly priamo mestskému zastupiteľstvu na jeho najbližšom zasadnutí. V zmysle Pravidiel kontrolnej činnosti hlavného kontrolóra mesta Stupava je správa o výsledkoch kontroly predkladaná MsZ vyhotovená ako verejný informatívny materiál so zreteľom na dodržanie osobitných predpisov upravujúcich napr. ochranu osobných údajov, obchodné tajomstvo, daňové tajomstvo a pod. v súlade s princípom dodržiavania práva na informácie a verejnú kontrolu.

Oprávnenie ku kontrole hlavnej kontrolórke vyplýva z ustanovenia § 18d ods.2 písm. a) zákona o obecnom zriadení, podľa ktorého kontrolnej činnosti podlieha Mestský úrad. Uskutočnená kontrola dodržiavania zákonných postupov a povinností mesta Stupava pri verejnom obstarávaní podľa zákona č. 25/2006 Z. z. o verejnom obstarávaní a o zmene a doplnení niektorých zákonov v z.n.p. bola vykonaná v zmysle Plánu kontrolnej činnosti hlavnej kontrolórky mesta Stupava na I. polrok 2016, konkrétne so 4. bodom.

Kontrola bola vykonaná v súlade s § 18d ods.1 zákona č. 369/1990 Zb. o obecnom zriadení v z.n.p., v súlade s Pravidlami kontrolnej činnosti hlavného kontrolóra mesta Stupava, v súlade so zákonom č. 357/2015 Z.z. o finančnej kontrole a audite a o zmene a doplnení niektorých zákonov a v zmysle § 147 zákona č. 25/2006 Z.z. o VO, ktorý v ods.1 ustanovuje, že kontrolu postupu pri zákazkách, ktoré nie sú nadlimitnými zákazkami ani podlimitnými zákazkami vykonáva orgán vnútornej kontroly.

# Správa hlavnej kontrolórky mesta Stupava o výsledku kontroly dodržiavania zákonných postupov a povinností mesta Stupava pri verejnom obstarávaní

V zmysle ustanovenia § 18 f ods. 1 písm. d) zákona č. 369/1990 Zb. o obecnom zriadení v z. n. p. **predkladám správu** o výsledku kontroly dodržiavania zákonných postupov a povinností mesta Stupava pri verejnom obstarávaní podľa zákona č. 25/2006 Z. z. o verejnom obstarávaní a o zmene a doplnení niektorých zákonov v z.n.p.

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  | | --- | --- | | **Oprávnená osoba:** | hlavná kontrolórka mesta Stupava Mgr. Margita Hricová, | | **Povinná osoba:** | Mestský úrad Stupava, Hlavná 1/24, 900 31 Stupava, IČO: 305081, DIČ: 2020643724, (ďalej len „ MsÚ Stupava“), | | **Predmet kontroly:** | kontrola dodržiavania zákonných postupov a povinností mesta Stupava pri verejnom obstarávaní podľa zákona č. 25/2006 Z. z. o verejnom obstarávaní a o zmene a doplnení niektorých zákonov v z.n.p. (ďalej len „zákon o VO), | | **Cieľ kontroly:** | dodržiavanie hospodárnosti, efektívnosti, účinnosti a účelnosti pri hospodárení s verejnými financiami a realizácii finančnej operácie alebo jej časti, | | **Kontrolované obdobie:** | rok 2015, | | **Miesto a čas vykonania kontroly:** | MsÚ Stupava a kancelária oprávnenej osoby od 07.06.2016 do 22.07.2016, | | **Dátum doručenia návrhu správy:** | 22.07.2016 | | **Dátum prijatia námietok:** | 04.08.2016 | | **Dátum zaslania správy:** | 15.08.2016 | |

**Použitá legislatíva ku kontrole:**

1. Zákon č. 25/2006 Z. z. o verejnom obstarávaní a o zmene a doplnení niektorých zákonov v z.n.p. platných a účinných v roku 2015 (ďalej len „zákon o VO),
2. Metodické usmernenia Úradu pre VO,
3. Výkladové stanoviská Úradu pre VO,
4. Smernica č. 6/2012 o verejnom obstarávaní, ktorou sa upravuje postup verejného obstarávateľa pri nakladaní s finančnými prostriedkami v procese verejného obstarávania Mesta Stupava.

Mesto Stupava je podľa § 6 ods. 1 písm. b) zákona o VO verejným obstarávateľom, ktorý je povinný postupovať podľa tohto zákona. Mesto Stupava má vydanú internú smernicu č. 6/2012 o verejnom obstarávaní, ktorou sa upravuje postup verejného obstarávateľa pri nakladaní s finančnými prostriedkami v procese verejného obstarávania Mesta Stupava, účinnú od 01.11.2012. Zákon o VO bol viac krát novelizovaný, čo sa premietlo do postupu mesta, ale nie do internej smernice. Odporúčam vypracovanie novej internej smernice aj vzhľadom k tomu, že od 18.04.2016 je v platnosti nový zákon o verejnom obstarávaní č. 343/2015 Z.z. s novými finančnými limitmi.

Mesto Stupava eviduje všetky doklady a dokumenty z použitého postupu VO v zmysle § 21 zákona o VO. Na základe predložených štvrťročných súhrnných správ, ktoré sú aj na základe povinnosti uvedenej v § 9 ods. 9 zákona o VO verejne prístupné na webstránke Úradu pre VO ( <http://www.uvo.gov.sk> ), je možné zistiť počet zákaziek:

- 1x podlimitná zákazka na stavebné práce s hodnotou zákazky 56.666,67 € bez DPH,

- 49x zákazky s cenami vyššími ako 1.000 € bez DPH v zmysle § 9 ods. 9 zákona o VO.

Nasledujúci graf prezentuje prehľad jednotlivých typov zákaziek na základe zverejnených súhrnných správ za štvrťroky 2015 v súlade s § 113 ods. 3 zákona o VO:

Povinná osoba určila v čase výberu postupu zadávania zákazky, či ním požadovaný predmet zákazky spĺňa na účely zákona o VO podmienky bežnej dostupnosti (§ 9b zákona o VO). Z vyžiadaných a predložených spisov k 16-im zákazkám, konkrétne z opisu predmetu zákazky a z predmetu objednávky, je možné zhodnotiť, že kategorizácia vo vzťahu bežnej dostupnosti na trhu bola vykonaná správne a všetkých 16 zákaziek bolo klasifikovaných ako:

* ***nie bežne dostupné tovary*** (dvere a zárubne pre MsÚ, výstroj a výzbroj pre hasičov, odev pre MsP),
* ***nie bežné stavebné práce*** (realizácia a prispôsobenie stavebných otvorov pre osadenie dverí, dodanie a montáž mreží na MsP, detské ihrisko na Kukučínovej ulici, oprava jám na nespevnených miestnych komunikáciách Štúrova a Mariánska, udržiavacie práce v sociálnych zariadeniach pri telocvični ZŠ, oprava dláždenej plochy na Námestí Sv. Trojice, oprava existujúceho chodníka na Malackej ulici a jeho predĺženie, výmena okien na objekte zdravotného strediska), alebo
* ***nie bežne dostupné služby*** (aktualizovanie projektu verejného osvetlenia, rozšírenie sieťovej licencie, výkon BOZP, OPP a zdravotnej služby pre MsÚ, optimalizácia vybraných ekonomických a personálnych procesov mesta Stupava, zabezpečenie zberu nebezpečného odpadu, vypracovanie projektovej dokumentácie, poskytnutie právnych služieb).

Pri zadávaní zákaziek, ktoré nie sú zákazkami na dodanie tovaru, uskutočnenie stavebných prác alebo poskytnutie služby bežne dostupných na trhu a ktorých predpokladaná hodnota je v priebehu kalendárneho roka alebo počas platnosti zmluvy, ak sa zmluva uzatvára na dlhšie obdobie ako jeden kalendárny rok, nižšia ako 20.000,- € (pri tovare, okrem potravín – tam je limit 40.000,- €, a službe) alebo nižšia ako 30.000,- € (pri stavebných prácach), postupovalo mesto Stupava ako verejný obstarávateľ podľa § 9 ods. 9 zákona o VO.

Základnými povinnosťami verejného obstarávateľa je podľa § 9 ods. 3 uplatňovanie princípov rovnakého zaobchádzania, nediskriminácie uchádzačov alebo záujemcov, princíp transparentnosti a princíp hospodárnosti a efektívnosti. ***Princíp rovnakého zaobchádzania***, t. j. že každý záujemca alebo uchádzač dostáva informácie rovnakým spôsobom v rovnakom čase a v rovnakom obsahu bol dodržaný. O uvedenej skutočnosti svedčí emailová komunikácia so záujemcom v rámci prieskumu trhu a výzvy na predloženie ponuky. ***Princíp nediskriminácie uchádzačov alebo záujemcov***, t. j. požiadavka, aby verejný obstarávateľ nestanovoval podmienky, ktoré by niekoho zvýhodňovali a iného znevýhodňovali, bol dodržaný, o čom nasvedčuje veľa faktorov, napríklad že vyhodnotenie ponúk bolo realizované na základe najnižšej ceny. ***Princíp transparentnosti***, t. j. požiadavka, aby proces VO bol prehľadný, právne korektný a prebiehal predvídateľným spôsobom, bol zabezpečený. O tomto svedčia zverejnené výzvy na predloženie ponuky na webstránke ÚVO a niektoré aj na webstránke mesta. Odporúčam, aby sa na webovej stránke mesta zverejňovali všetky výzvy na predkladanie ponúk, tak ako je ustanovené v smernici v bode 5.2.1 a tiež všetky štvrťročné súhrnné správy. ***Princíp hospodárnosti a efektívnosti***, t. j. ekonomická výhodnosť ponuky neznamená nutnosť získať predmet zákazky za najnižšiu cenu, v kontrolovaných dokladoch sa ako dôvod výberu uchádzača uvádzala najnižšia cena, čo je v súlade s § 35 zákona o VO.

Stanovenie predpokladanej hodnoty zákazky (ďalej len ako „PHZ“) je jednou zo základných činností v procese VO. Verejný obstarávateľ má povinnosť stanoviť PHZ na základe zákonom stanovených pravidiel v čase, kedy reálne vyhlasuje VO. Kontrolou 16- ich spisov zákaziek VO je možné konštatovať, že **v ôsmich spisoch nebola určená PHZ** – vo výzvach na predloženie ponuky ani v prieskumoch trhu doložených emailovou komunikáciou. Z týchto ôsmich prípadov sa však PHZ nachádzala v šiestich spisoch – vo vyhodnotení zákazky. Z týchto šiestich prípadov bola **PHZ v jednom prípade určená podľa ceny uvedenej v cenovej ponuke** víťazného uchádzača, a preto oprávnená osoba konštatovala porušenie § 5 ods. 1 zákona o VO. V tomto prípade PHZ nevychádzala z ceny, za ktorú sa obvykle predáva rovnaký alebo porovnateľný predmet zákazky v čase začatia postupu zadávania zákazky, ale bola určená až po prijatí cenovej ponuky. Povinná osoba podala k uvedenému kontrolnému zisteniu námietku s odôvodnením, že *pri predprieskume môže byť daná cena zákazky od oslovených subjektov úplne totožná ako je hodnota víťaznej ponuky uchádzača*. Námietka bola vyhodnotená ako opodstatnená. V prípade preukázania predprieskumu, a teda dodržania § 5 ods. 14 zákona o VO, by oprávnená osoba nekonštatovala porušenie § 5 ods. 1 zákona o VO. Jedná sa o zákazku č. 2 v IV. štvrťroku 2015 na dodanie tovaru interiérových dverí pre MsÚ – prízemie. Spis k tejto zákazke obsahuje dve emailové komunikácie s priloženou výzvou na predloženie ponuky bez PHZ, cenové ponuky týchto dvoch uchádzačov, verejne prístupnú objednávku č.165/2015 s víťazným uchádzačom, 3x čestné vyhlásenie o nestrannosti a dôvernosti informácií a vyhodnotenie zákazky. V predloženej dokumentácii k tejto zákazke absentujú doklady, z ktorých by bol zrejmý čas a spôsob výpočtu PHZ. Ide o **porušenie § 5 ods. 14 zákona o VO**, pretože verejný obstarávateľ v dokumentácii k verejnému obstarávaniu má uchovávať aj informácie a podklady, na základe ktorých určil PHZ.

V zmysle § 5 ods. 9 zákona o VO, v ktorom sa uvádza, že cit.: „do predpokladanej hodnoty zákazky na poskytnutie služby, ktorá **neudáva celkovú cenu, ak ide o zmluvu uzavretú na určitý čas**

a)    rovnaký alebo kratší ako 48 mesiacov, sa zahrnie celková predpokladaná hodnota zákazky počas platnosti zmluvy,

b)    dlhší ako 48 mesiacov alebo ak ide o zmluvu uzavretú na neurčitý čas, sa zahrnie 48-násobok mesačnej platby.“

V súhrnných správach sú niektoré zákazky uvedené s cenou za hodinu alebo s cenou za kus. V kontrolovaných spisoch, konkrétne v zákazkách č. 6 a  č. 7 z II. štvrťroku 2015 nie je uvedená celková PHZ, ale iba cena za hodinu služby. V mandátnych zmluvách týchto zákaziek je stanovený finančný limit do výšky: 19.999,- € pre tieto zákazky. Táto suma mala byť uvedená tak ako v štvrťročných súhrnných správach, tak i v jednotlivých zákazkách, a preto možno konštatovať **nesúlad s § 5 ods. 9 zákona o VO.**

Kontrolou 16-ich spisov zákaziek VO bolo ďalej zistené, že povinná osoba zriadila trojčlennú komisiu na vyhodnocovanie predložených ponúk, čo bolo doložené vyhlásením o nestrannosti a dôvernosti spracúvaných informácií, ktoré sa nachádzalo v 12-ich spisoch. Pri väčšine z nich išlo o vyhlásenia troch osôb, zamestnancov MsÚ (referent odd. výstavby a ŽP alebo referent rozpočtu a účtovníctva, vedúca ekonomického oddelenia alebo prednostka), v jednom prípade išlo o externého pracovníka menovaného primátorom mesta pri verejnom obstaraní zákazky na zhotovenie projektovej dokumentácie s názvom: „Modulový pavilón ZŠ Stupava“. Povinná osoba konala síce nad rámec zákona, ale konala v zmysle § 40 zákona o VO a v snahe o väčšiu transparentnosť a odbornosť pri vykonaných verejných obstarávaniach.

Kontrolou všetkých zákaziek podľa štvrťročných súhrnných správ za rok 2015 so zverejnenými faktúrami, objednávkami a zmluvami bolo zistené, že všetky zákazky boli vyfakturované, a to buď na základe objednávok alebo na základe zmlúv. Celková suma týchto zákaziek bola vo výške cez 350tis. €. Presnú sumu nebolo možné zistiť, nakoľko v niektorých prípadoch (zákazka č.4 I.Q 2015, č.6 I.Q 2015, č.2 II.Q 2015, č.3 II.Q 2015, č.2 IV.Q 2015 a iné) bola hodnota zákazky uvedená s DPH, pričom v stĺpci pre danú hodnotu je napísané, že ide o „*hodnotu zákazky v EUR bez DPH*“ (tabuľka č.1).

Kontrolou všetkých zákaziek podľa štvrťročných súhrnných správ za rok 2015 so zverejnenými faktúrami, objednávkami a zmluvami bol zistený ďalší nedostatok, a to, že v jednom prípade sa IČO nezhodovalo s názvom podnikateľského subjektu, ide o zákazku č. 8 III. Q 2015.

V rozpočte mesta Stupava na rok 2015 bolo schválených 89.000,- € na projektové práce v rámci kapitálových výdavkov funkčnej klasifikácie 04.4.3. Skutočné čerpanie na uvedenej položke k 31.12.2015 bolo vo výške: 75.446,20,- € s nasledovnými projektami:

* Polohopisné a výškopisné zisťovanie inžinierskych sietí – projekt ZŠ vo výške: 900,- €
* Projekt na odstraňovanie havarijného stavu a rekultivácie skládky vo výške: 51.000,- €
* Projekt rekonštrukcie šatní a sociálnych zariadení v ZŠ  vo výške: 1.100,- € (zákazka č.12 III.Q 2015)
* Projekt MŠ Janka Kráľa vo výške: 5.760,- € (zákazka č.8 III.Q 2015)
* Projekt ZŠ vo výške: 9.700,- € (zákazka č.19 IV.Q 2015)
* Projekt multifunkčné ihrisko vo výške: 1.985,- € (zákazka č.3 IV. Q 2015)
* Projekt - štúdia zastaviteľnosti školské centrum vo výške: 5.000,- € (zákazka č.14 IV. Q 2015)
* Projekt knižnica vo výške: 1,20,- €

Ku kontrole boli vyžiadané doklady a informácie o výsledku štyroch vybraných zákaziek:

* pri zákazke č. 6 z  I. štvrťroka 2015 a zákazke č. 2 z  IV. štvrťroka 2015 išlo o počet jednokrídlových a dvojkrídlových dverí a ich umiestnenie – 3 dvojkrídlové dvere a 6 jednokrídlových dverí sa nachádza na poschodí MsÚ v Stupave, ostatných 25 jednokrídlových dverí sa nachádza v externom sklade dodávateľa, ktoré budú umiestnené do kancelárií na MsÚ, keď sa tieto zrekonštruujú, čo je zahrnuté v rozpočte na tento rok 2016,
* pri zákazke č. 6 z II. štvrťroka 2015 – Inventarizácia majetku mesta Stupava a jeho organizácií s návrhom opatrení a postupov optimalizácie jeho riadenia – išlo o Správu o činnosti – kópia tejto správy obsahuje majetkovo-finančnú analýzu dcérskej spoločnosti mesta Stupava TSS, s.r.o. a príspevkovej organizácie mesta Stupava MKIC;
* pri zákazke č. 7 z II. štvrťroka 2015 – Optimalizácia vybraných ekonomických a personálnych procesov mesta Stupava - išlo o Správu o činnosti, ktorá bola oprávnenej osobe poskytnutá k nahliadnutiu; nachádzajú sa v nej dôverné informácie o fungovaní MsÚ Stupava, o pracovných náplniach jednotlivých zamestnancov a návrhy odporučení na zlepšenie ekonomických a personálnych procesov.

Verejný obstarávateľ, mesto Stupava, na základe svojej zákonnej povinnosti zabezpečil, aby vynaložené náklady na obstaranie predmetu zákazky boli primerané jeho kvalite a cene.

Nakoľko boli kontrolou zistené nedostatky, oprávnená osoba navrhla tieto **odporúčania**:

1. vykonať zmeny v internej smernici pre VO, resp. pripraviť novelu interného aktu riadenia,
2. oboznámiť zamestnanca podieľajúceho sa na procese VO s kontrolnými zisteniami a upozorniť ho na dôsledné dodržiavanie zákona o VO,
3. zverejňovať na webovej stránke mesta Stupava všetky štvrťročné súhrnné správy a všetky výzvy na predkladanie ponúk, tak ako je ustanovené v smernici v bode 5.2.1.,
4. vykonať minimálne raz za rok finančnú kontrolu na mieste podľa § 9 zákona č. 357/2015 Z.z. o finančnej kontrole a audite u zamestnanca podieľajúceho sa na procese VO, či uchováva všetku dokumentáciu k jednotlivým zákazkám, hlavne podklady pre určenie PHZ, test bežnej dostupnosti a i.
5. vypracovať každoročne plán VO, vykonať pracovnú poradu s poslancami a následne ho predložiť na rokovanie Mestského zastupiteľstva a zverejniť ho na webe mesta Stupava.

Povinná osoba namietala k návrhu troch odporúčaní uvedených v návrhu správy i v tejto správe bod bodom č. 3, 4 a 5 s odôvodnením, že nie sú povinnosťou podľa jednotlivých zákonov. Oprávnená osoba vyhodnotila námietky ako opodstatnené, avšak to neznamená, že tak povinná osoba nemôže urobiť v snahe o väčšiu transparentnosť a v snahe o predchádzanie nedostatkov zistených pri tejto kontrole.

V Stupave, dňa 6. septembra 2016

Tabuľka č.1: **Prehľad o 16-ich kontrolovaných zákazkách**

|  |  |  |  |  |  |  |
| --- | --- | --- | --- | --- | --- | --- |
| Zákazka / štvrťrok 2015 | Predmet zákazky | Zverejnená objednávka / zmluva | Vystavená faktúra č. | Dátum plnenia | Cena s DPH v € | Ďalšie faktúry s víťazným uchádzačom |
| č. 4 / I. Q | Aktualizovanie projektu verejného osvetlenia mesta Stupava | Obj. č. 17 | 234/2015 | 24.03.2015 | 1.440,00 |  |
| č. 6 / I. Q | Interiérové dvere pre MsÚ Stupava | Obj. č. 24 | 270/2015 | 08.04.2015 | 5.329,43 | v IV. Q ďalšia zákazka č. 2 |
| č. 1 / II. Q | Rozšírenie sieťovej licencie o 4ks a predĺženie aktualizácie programu TERRA | Obj. č. 41 | 374/2015 | 05.05.2015 | 2.605,68 | 1043/2013 a iné |
| č. 2 / II. Q | Realizácia prispôsobenia stavebných otvorov pre osadenie dverí, úprava miestnosti pre kuchynku a realizácia dlažby a maľovanie | Obj. č. 63 | 680/2015 | 14.07.2015 | 7.374,15 |  |
| č. 3 / II. Q | Dodanie a montáž mreží na MsP | Obj. č. 79 | 682/2015 | 14.07.2015 | 2.241,5 | 701/2015  702/2015 |
| č. 6 / II. Q | Inventarizácia majetku mesta Stupava a jeho organizácií s návrhom opatrení a postupov optimalizácie jeho riadenia | Zmluva č. 42 | 664/2015  665/2015  1003/2015 | 09.07.2015  09.07.2015  12.10.2015 | 3.060,00  3.540,00  1.980,00 |  |
| č. 7 / II. Q | Optimalizácia vybraných ekonomických a personálnych procesov mesta Stupava | Zmluva č. 39 | 575/2015  694/2015  839/2015  925/2015 | 29.06.2015  15.07.2015  04.09.2015  21.09.2015 | 4.305,00  4.221,00  2.100,00  504,00 |  |
| č. 4 / III. Q | Výstroj pre zásahovú jednotku mesta Stupava | Obj. č. 115 | 990/2015 | 06.10.2015 | 4.937,08 | v IV. Q ďalšia zákazka č. 8 |
| č. 6 / III. Q | Zabezpečenie verejného obstarávania na stavebné práce | Obj. č. 124 | 1331/2015  248/2016 | 28.12.2015  08.04.2016 | 1.800,00  1.800,00 | 294/2015  625/2014  a iné |
| č. 9 / III. Q | Výstrojné súčiastky pre Mestskú políciu Stupava | Obj. č. 128 | 1121/2015 | 06.11.2015 | 3.676,37 | 1193/2015  142/2016 |
| č. 10 / III.Q | Poskytnutie právnych služieb | Zmluva č. 53 | 974/2015  1060/2015  1188/2015  1321/2015  1361/2015 | 01.10.2015  27.10.2015  25.11.2015  22.12.2015  31.12.2015 | 2.261,20  5.085,00  4.734,00  4.518,00  3.465,00 | 126/2016  171/2016  a iné |
| č. 2 / IV. Q | Interiérové dvere pre Mestský úrad Stupava – prízemie | Obj. č. 165 | 1240/2015 | 07.12.2015 | 14.746,93 |  |
| č. 4 / IV. Q | Technické služby Stupava s.r.o. | Obj. č. 146 – oprava a výmena verejného osvetlenia realizovaná dcérskou spoločnosťou mesta Stupava na základe zmluvy o poskytovaní verejnoprospešných služieb a jej dodatkov. | | | | |
| č. 6 / IV. Q | Výzbroj pre zásahovú jednotku mesta Stupava | Obj. č. 168 | 1224/2015 | 30.11.2015 | 2.003,50 | 1096/2013  a iné |
| č. 8 / IV. Q | Výstroj pre zásahovú jednotku mesta Stupava – doplnenie | Obj. č. 178 | 1281/2015 | 14.12.2015 | 1.594,44 |  |
| č. 19 / IV. Q | Osemtriedna modulová základná škola v areáli ZŠ Stupava | Zmluva č. 164 | 1220/2015 | 25.11.2015 | 9.700,00 |  |